પોતાના પિતાશ્રી કૃષ્ણપ્રસાદજી અક્ષરવાસી થયા બાદ પિતામહ શ્રી ગોપાળજી મહારાજે વિવાહ સંસ્કાર કરાવ્યો, ત્યારબાદ તેઓ તત્કાલીન આચાર્ય શ્રી ભગવતપ્રસાદજી મહારાજ પાસે અખંડ રહેતા. તેઓશ્રીને પણ પોતાના સદગુણો દ્વારા અતિ પ્રસન્ન કર્યા. સમય જતાં તેમને વિષે ભગવાન શ્રી સ્વામિનારાયણે શ્રીમદ સત્સંગિજીવનમાં કહેલા, આચાર્યપદને અલંકાર કરનારા સમગ્ર સદગુણો જોઈને આચાર્ય શ્રી ભગવતપ્રસાદજી મહારાજે વિ. સં. ૧૯૩૫ના શ્રાવણ વદ – ૮(જન્માષ્ટમી)ના પવિત્ર દિવસે મહોત્સવ કરી દત્તપુત્ર તરીકે સ્વીકારી આચાર્યપદે અભિષેક કરીને જાણે કે સર્વ ઉપાધિ થકી રહિત થઈને ત્રીજે જ દિવસે દશમીના દિને આચાર્ય શ્રી ભગવતપ્રસાદજી મહારાજ અક્ષરનિવાસી થયા.